**Că ăștia sunt pieze rele și deja duhnesc a moarte,**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Că ăștia sunt pieze rele și deja duhnesc a moarte,

...

Lumea este în schimbare. Vise și speranțe pier,

Cum ai fost dintotdeauna în fața lumii să rămâi,

Drumul lumii duce-n craniul cu dinți negri de oțel,

Poate-ar plânge nenăscuții, dar n-au viață și n-au cui!

...

Tot ce-i drept deja se strâmbă iar susul devine jos,

Noaptea cade peste lume și fiara-și ascute colții

Lumina lumii-ncet se stinge iar nădejdea-i de prisos,

Troglodiții toți exultă că se intră-n bezna morții!

...

Străină rămâi tu de toate, te-nchide-n visele tale,

Nici umbră de gând străin în tine să nu pătrundă,

Nu te lăsa prinsă-n lumea ce te trage la schimbare,

Ce pare că nimic nu cere dar vrea sufletul să-ți vândă!

...

Tu nu lua-n seamă filfizonii ce se-nchipuie artiști,

Ei sunt deja nou născuții noii lumi în devenire,

Orbiți de –a lor închipuire nici nu văd că tu exiști,

Bieți actori de mucava ce nu-și ies din nesimțire!

...

Te lovesc și te înfruntă, cei din juru-ți agresivi?

Cine-s ei pe lângă tine? Morții vii ce nu știu încă,

Pitecantropii lumii noi, parveniți și posesivi,

Între ei și lumea noastră e-o prăpastie adâncă!

....

Nu te pune-n calea lor că au suflete murdare,

Ăștia-s ca niște buboaie, puturoși și purulenți,

Rezultatul monstruos al unei lumi în degradare

Ce naște generații noi de imbecili și indolenți!

...

Întâmplător de-i întâlnești, dă-te iute într-o parte,

Când fără să vrei îi vezi, ferește-ți de la ei privirea,

Că ăștia sunt pieze rele și deja duhnesc a moarte,

Lumea este în schimbare, intră-n beznă omenirea!